*Likumprojekts*

Grozījumi Sugu un biotopu aizsardzības likumā

Izdarīt [Sugu un biotopu aizsardzības likumā](http://likumi.lv/doc.php?id=3941) (Latvijas Republikas Saeimas un Ministru Kabineta Ziņotājs, 2000, 9. nr.; 2005, 20. nr.; 2006, 24. nr.; 2009, 12., 14. nr.; Latvijas Vēstnesis, 2009, 194. nr.; 2010, 102., 205. nr.; 2011, 169., 201. nr.; 2012, 200. nr.; 2013, 232. nr.; 2015, 201.nr., 2017, 194. nr.) šādus grozījumus:

1.Papildināt likumu ar VI nodaļu šādā redakcijā:

**“VI nodaļa**

**Administratīvā atbildība sugu un biotopu aizsardzības jomā un kompetence sodu piemērošanā**

**24. pants. Administratīvā atbildība sugu un biotopu aizsardzības jomā**

(1) Par normatīvajos aktos noteikto īpaši aizsargājamo sugu dzīvnieku, tai skaitā putnu un īpaši aizsargājamo sugu augu, sēņu un ķērpju aizsardzības un izmantošanas prasību pārkāpšanu, fiziskajām personām piemēro brīdinājumu vai uzliek naudas sodu no desmit līdz simts piecdesmit naudas vienībām, bet juridiskajām personām – no piecdesmit līdz trīssimt vienībām.

(2) Par īpaši aizsargājamo biotopu aizsardzību un izmantošanu regulējošos normatīvajos aktos noteikto prasību pārkāpšanu – fiziskajām personām piemēro brīdinājumu vai uzliek naudas sodu no desmit līdz simt piecdesmit vienībām, bet juridiskajām personām – no piecdesmit līdz trīssimt piecdesmit vienībām.

(3) Par normatīvajos aktos noteikto prasību īpaši aizsargājamo sugu, to skaitā ierobežoti izmantojamo īpaši aizsargājamo sugu, indivīdu iegūšanai vai traucēšanai pārkāpšanu – fiziskajām personām piemēro brīdinājumu vai uzliek naudas sodu no desmit līdz divsimt piecdesmit vienībām, bet juridiskajām personām – no piecdesmit līdz piecsimt vienībām.

(4) Par sugu introdukciju un reintrodukciju regulējošos normatīvajos aktos noteikto prasību pārkāpšanu – fiziskajām personām piemēro brīdinājumu vai uzliek naudas sodu no divdesmit līdz divsimt vienībām, bet juridiskajām personām – no piecdesmit līdz trīssimt piecdesmit vienībām.

(5) Par mikroliegumu aizsardzību un apsaimniekošanu regulējošos normatīvajos aktos noteikto prasību pārkāpšanu – fiziskajām personām piemēro brīdinājumu vai uzliek naudas sodu no sešām līdz simt četrdesmit vienībām, bet juridiskajām personām – no piecdesmit līdz trīssimt vienībām.

(6) Par īpaši aizsargājamo biotopu un īpaši aizsargājamo sugu dzīvotņu atjaunošanu mežā regulējošos normatīvajos aktos noteikto prasību pārkāpšanu – piemēro brīdinājumu vai uzliek naudas sodu fiziskajām personām no desmit līdz simt piecdesmit vienībām, bet juridiskajām personām – no piecdesmit līdz trīssimt piecdesmit vienībām.

**25. pants. Administratīvā atbildība par starptautisko tirdzniecību ar apdraudētajiem savvaļas dzīvnieku un augu sugu īpatņiem noteikumu pārkāpšanu**

Par starptautisko tirdzniecību ar apdraudēto savvaļas dzīvnieku un augu sugu īpatņiem regulējošos normatīvajos aktos noteikto prasību pārkāpšanu – uzliek naudas sodu fiziskajām personām no divdesmit līdz simt piecdesmit naudas soda vienībām, bet juridiskajām personām – no piecdesmit līdz trīssimt naudas soda vienībām.

**26. pants.** **Administratīvā atbildība par invazīvo sugu ievešanas un transportēšanas aizlieguma pārkāpšanu**

(1) Par invazīvo sugu īpatņu ievešanu valstī vai transportēšanu uz citām valstīm, izņemot sugas transportēšanu uz objektu saistībā ar izskaušanu – uzliek naudas sodu fiziskajām personām no četrpadsmit līdz septiņdesmit, bet juridiskajām personām – no divdesmit astoņām līdz simtu četrdesmit naudas soda vienībām, konfiscējot ievestās vai transportētās sugas īpatņus vai bez konfiskācijas.

(2) Par tādiem pašiem pārkāpumiem, ja tie atkārtoti izdarīti gada laikā pēc administratīvā soda uzlikšanas, – uzliek naudas sodu fiziskajām personām no septiņdesmit līdz simtu četrdesmit naudas, bet juridiskajām personām – no simtu četrdesmit naudas līdz divsimt astoņdesmit naudas soda vienībām, konfiscējot ievestās vai transportētās sugas īpatņus vai bez konfiskācijas.

**27. pants. Administratīvā atbildība par tirdzniecību ar invazīvām sugām**

Par tirdzniecību ar invazīvo sugu īpatņiem vai to daļām – uzliek naudas sodu fiziskajām personām no četrpadsmit līdz simtu četrdesmit naudas, konfiscējot invazīvo sugu īpatņus un to daļas, bet juridiskajām personām – no divdesmit astoņām līdz divsimt astoņdesmit naudas soda vienībām, konfiscējot invazīvo sugu īpatņus un to daļas.

**28. pants. Administratīvā atbildība par invazīvo sugu izplatības ierobežošanas pasākumu neveikšanu**

(1) Par invazīvo sugu ierobežošanas pasākumu neveikšanu – izsaka brīdinājumu vai uzliek naudas sodu fiziskajām personām no divdesmit līdz septiņdesmit, bet juridiskajām personām – no piecdesmit sešām līdz divsimt astoņdesmit naudas soda vienībām.

(2) Par tādiem pašiem pārkāpumiem, ja tie izdarīti atkārtoti gada laikā pēc administratīvā soda uzlikšanas, – uzliek naudas sodu fiziskajām personām no septiņdesmit līdz simtu četrdesmit, bet juridiskajām personām – no simtu četrdesmit līdz piecsimt astoņdesmit naudas soda vienībām.

**29. pants. Administratīvā atbildība par invazīvo sugu izmantošanu**

(1) Par invazīvo sugu izmantošanu, tajā skaitā pētniecībai vai *ex situ* saglabāšanai, bez kompetentās iestādes izsniegtas atļaujas – uzliek naudas sodu fiziskajām personām no divdesmit astoņām līdz viens tūkstotis četrsimt divdesmit, bet juridiskām personām – no astoņdesmit sešām līdz divi tūkstoši astoņi simti naudas soda vienībām.

(2) Par atļaujas, kas izsniegta saskaņā ar normatīvajiem aktiem par atļauju izsniegšanas sistēmu darbībām ar invazīvām sugām, nosacījumu neievērošanu – uzliek naudas sodu fiziskajām personām no četrpadsmit līdz simt četrdesmit, bet juridiskajām personām – no divdesmit astoņām līdz pieci simti astoņdesmit naudas soda vienībām

**30. pants. Kompetence sodu piemērošanā**

(1) Administratīvo pārkāpumu procesu par šā likuma 24., 25., 26., 27., 28. un 29. pantā minētajiem pārkāpumiem veic Dabas aizsardzības pārvalde.

(2) Administratīvā pārkāpuma procesu šā likuma 24. un 25. pantā minētajiem pārkāpumiem var uzsākt Valsts policija, pašvaldības policija, Valsts vides dienests un Valsts meža dienests.

**31. pants. Atbildība par sugām un biotopiem nodarīto kaitējumu**

Personu saukšana pie administratīvās vai kriminālās atbildības neatbrīvo tās no vides aizsardzības normatīvajos aktos noteiktajiem pienākumiem, ja sugām un biotopiem nodarīts kaitējums.”

2. Papildināt pārejas noteikumus ar 18.punktu šādā redakcijā:

“18. VI nodaļā stājas spēkā vienlaikus ar Administratīvās atbildības likumu.”.

Vides aizsardzības un

reģionālās attīstības ministrs J.Pūce